Suomalaistaustaisesta miljonääristä on saatavilla hyvin vähän tietoa, mutta avioero rahakiistoineen on saanut ison huomion Yhdysvalloissa. Asiasta kirjoittaa The New York Times Magazine.

Avioerokiistan alla oleva omaisuus on jopa 400 miljoonaa dollaria.

Toinen osapuoli on suomalaistaustainen liikemies.

Liiketoimissa osallisena olleen ex-vaimon mukaan mies on piilottanut suurimman osan rahoista ja omistuksista.

ALL OVER PRESS

Pitkiin artikkeleihin erikoistunut The New York Times Magazine kertoo avioerotapauksesta, joka voisi olla kuin television saippuasarjasta.

Rahallisesti aivan omaa luokkaansa olevan erokiistan osapuolina ovat suomalaistaustainen liikemies Robert Österlund (44) sekä hänen entinen puolisonsa Sarah Purgslove(47).

Miljoona vai satoja miljoonia?

Eroprosessin alussa vuonna 2012 Purgslove alkoi selvittää, kuinka suuret hänen tulevan ex-aviomiehensä omistukset itse asiassa ovatkaan, ja mitä omistuksia perheen nimissä on?

Herra Österlund oli nimittäin kertonut tuomioistuinkuulemisessa, että hänen ja perheen koko omaisuus asettuu muutaman miljoonan haarukkaan.

Purgslove tiesi, ettei tuo voinut olla totuus asiassa. Missä huvialus? Pelkästään sen ylläpitoon tarvitaan multimiljonäärin tulot.

Entä mihin on kirjattu Toronton keskustassa sijaitseva kattohuoneisto? Sen arvo liikkuu kymmenissä miljoonissa dollareissa - eikä se ollut edes ainut lukaali, jonka he omistivat.

Purgslove lensi Bahamalle selvittämään asioita, ja majoittui perheen hallinnassa olleeseen loma-asuntoon.

Hän tutki postia, ja löysi jotain kiinnostavaa. Luxemburgilainen pankki oli lähettänyt tositteen, jossa kerrottiin kymmenen miljoonien talletuksesta. Tämä oli uutta, sillä ex-mies ei ollut koskaan kertonut mistään tällaisesta.

Hän löysi asiakirjoja koskien perheen vaurauden lähdettä, ict-yritys Xactia. Kiinnostavampia olivat ne paperit, missä kerrottiin yrityksistä, joista Purgslove ei ollut koskaan kuullutkaan. Kaikkein kiinnostavin oli kuitenkin eräs tilintarkastusraportti. Sen mukaan ex-aviomies ei ollut " muutaman " , vaan paremminkin parin sadan miljoonan dollarin mies. Tätä myöhemmin paljastui vielä yksi dokumentti, jonka mukaan omaisuus huiteli 400 miljoonassa dollarissa (noin 380 miljoonaa euroa).

Eroasiaa hoitavalle asianajajalle Österlund ei ollut sanonut rahoistaan mitään.

Kaikki omaisuus oli kuin mustassa aukossa - rikkaille luodun omaisuudenhoitojärjestelmän sisällä. Se tarkoittaa veroparatiiseja, salattuja sijoitustuotteita, kaikkea sellaista, mistä tietoa ei hevin tihku. Järjestelyiden tarkoitus on minimoida verot ja maksimoida tuotot.

Kaikki alkoi kauniisti 90-luvun lopulla

Robert Österlund aloitti liikemiesuransa vaatimattomista lähtökohdista 90-luvulla. Sittemmin hän muutti Yhdysvaltoihin, jossa perusti useita yrityksiä. Vuonna 1998 naitu aviovaimo Purgslove oli monessa niistä mukana, myös johtavissa tehtävissä.

Yrityksistä nettipalveluita tuottava Xacti menestyi erityisen hyvin. Se teki muun muassa bannerimainontaa, ja 2000-luvun puolivälissä Österlund vaimoineen olivat nousseet miljonäärisarjaan. Lehti kirjoittaa, että tuolloin pariskunta muun muassa hankki ökytalon Suomesta sekä 15-metrisen huvijahdin. Vuonna 2007 omistuksiin lisättiin yksityiskone ja jahti vaihtui suurempaan.

Aivan puhtain paperein liiketoimet eivät sujuneet. Vuosituhannen vaihteessa yhtä Östersundin yhtiöistä epäiltiin asiakkaiden harhauttamisesta. Myöhemmin epäilyjä heräsi lisää ja vuonna 2009 Floridassa käynnistettiin tutkinta syyttäjän toimesta.

Östersund asui tuolloin virallisesti Bahamalla huvijahdissaan, vaimo lasten kanssa Floridassa. Tutkinta ja muut epäselvyydet epäsivät Östersundin " green cardin " eli työluvan Yhdysvaltoihin.

Muutto Kanadaan, uusi jahti, juhlia, pettämistä, avioero

Vuonna 2011 perhe päätti muuttaa Kanadaan ja hankki sieltä arvohuoneiston.

Huvialuskin vaihtui 50-metriseen. Sille annettiin nimeksi Déjà Vu.

Jahti seilasi vuoden päivät Euroopan ja Karibian välillä, ja mies otti rahoistaan ilon irti muiden rikkaiden kanssa juhlien.

Avioliitto ajautui umpisolmuun. Samoihin aikoihin Österlund suunnitteli aggressiivisesti verotustaan ja järjesteli omaisuuttaan.

Uuteen kotiin perhe muutti vuonna 2012 ja samana vuonna mies ilmoitti erosta. Ex-vaimon mukaan miehellä oli tuolloin meneillään romanssi toisen naisen kanssa.

Ero ei ole selvä tähänkään meneessä. Käynnissä on huippujuristien johdolla käytävä oikeustaistelu, joka on saavuttanut suuren yleisön tietoisuuden kuluneella viikolla.

Robert Österlundista itsestään löytyy hyvin niukalti tietoa.

Hänen LinkedIn -profiilinsa kertoo yritystoiminnan lisäksi hänen osaavan lentää helikopteria, ja opiskelleen aikanaan Porvoon kauppaoppilaitoksessa (nyk. Point College).

Suomessa aiheesta kirjoitti ensin The New York Magazinen artikkelin pohjalta Ilta-Sanomat.

NYT Magazinen artikkeli.